 सुधारवादी ते आदर्शव दी रुझान-1965 ई० कोला पैह्‌ले लखोए दे लग-भग सारे नाटक डोगरे समाजा च व्यापक कुरीतियें गी उजागर करने ते लोकें गी उनें कुरीतियें ते कबैह्‌तें गी दूर करने लेई प्रेरणा देने आस्तै लिखे गेदे न।  मसलन ‘नमां ग्रां’, ‘सरपंच’, ‘धारें दे अत्थरू’, ‘देह्‌री’, ‘अपने-पारए’ बगैरा नां दे नाटकें च छोत-छात, बख्तावरें पासेआ माड़े-धूड़े लोकें दा शोशण, अज्ञानता, बे-मेल ब्याह्, पंचैती-राज दी मैह्‌मा, साहूकारी ते सूद खोरी दी समस्यायें गी उभारेआ गेदा ऐ ते इनें समस्यायें गी सुलझाने आस्तै आदर्शवाद दा रस्ता दस्सेआ गेदा ऐ।  इनें नाटकें गी पढ़ियै इंयां बझोंदा ऐ जियां इनें नाटकें दे रचेता अपने पाठकें जां दर्शकें गी ए आखना चांह्‌दे न, जे असें गी तुंदी समस्यायें दा गै नेई, कन्ने गै उनें समस्यायें दे समाधान दा बी खरी चाल्ली पता ऐ, की जे तुस सब्बै अन-पढ़ ते अज्ञानी ओ, ते अस तुंदे कोला मते समझबान ते अकली आले आं, इस लेई जे-जे किश अस तुसें गी समझाς करने आं, चुप्प-चपीते तुस उसी अपने जीवना च अपनाई लैओ, तांइये तुंदे जीवना च सुख ते शांति आई जाग।  नेई तां चेता रक्खो जे सारी उमर तुस ठोकरां खागे ओ ते तुंदे नसीबें च छड़ियां बरबादियां लखोई दियां रौह्‌ङन।  पाठकें बारै इयै जनेही ‘एप्रोच’ बनाई लैने करी नाटककार जढ़े पात्र घड़दे न ओ दौं खान्नें च बंडोए दे न।  ओ जां ते भलेआं चिट्टे न ते जां फी भलेआं काले।  काले पात्र नाटकें दे अन्त च हारी जंदे न ते चिट्टे पात्र जिती जंदे न।  एदे च कोई शक्क नेई जे इयै जनेह् नाटक डोगरी दे नाटकी साहित्य गी डुग्गर दे जन-जीवन कन्ने जोड़दे न, पर इनें नाटकें दा साहित्यक स्तर केह ऐ, इस प्रशना दा जवाब कोई मता उत्साह् बधाने आला नेईं!  कुसै बी सरोखड़ साहित्य, रचना दी पैह्‌ली परख ए हुंदी ऐ जे ओदा रचेता अपनी रचना च गौण होना चाहीदा। 